સુંદરતા મેળવવામાં અને સ્કિનનું હાઇજીન જાળવવામાં આજકાલ પુરુષો પણ પાછળ રહેવામાં નથી માનતા. એનું જ પરિણામ છે કે આજે પુરુષોનાં પાર્લરો પણ ધમધોકાર ચાલે છે. જોકે ઘરગથ્થુ ટ્રીટમેન્ટમાં પુરુષો આજે પણ પાછા પડે છે. ઘરમાં રહીને ચણાનો લોટ અને હળદરનું ઉબટન કે મુલતાની માટી લગાવવાનું સ્ત્રીઓ માટે જેટલું સહજ છે એટલું પુરુષોમાં નથી. દર અઠવાડિયે પાર્લરમાં જઈને બેસી જવું પુરુષો માટે શક્ય નથી ત્યારે પુરુષોએ પોતાની સ્કિનની દેખભાળ કરવા માટે શું કરવું એ મહત્વનો પ્રશ્ન બની રહે છે. વિવિધ ફેસપૅક લગાવીને એ સુકાય ત્યાં સુધી બેસી રહેવાની ધીરજ ન ધરી શકે, પણ સ્ક્રબ દ્વારા સ્કિનને થોડો મસાજ આપીને મોઢું ધોઈ લેવાનું તેમને માટે સગવડભર્યું બની શકે એમ છે.